Romfarere overlevde dramatisk nødlanding – forteller om de nervepirrende minuttene
11. oktober skulle den russiske Sojuz MS-10-raketten med den amerikanske astronauten Nick Hague og den russiske kosmonauten Aleksej Ovchinin reise seks timer til Den internasjonale romstasjonen (ISS). Men allerede to minutter etter at raketten hadde forlatt rampen, gikk det galt. – Vi blir ristet voldsomt fra side til side og kastet bak i setene våre idet fluktsystemet river oss av gårde fra utskytingsraketten. Samtidig som dette skjer, blir du ristet rundt, synet er utydelig. Jeg hører alarmen går og ser den røde lampen som viser at motoren har en nødssituasjon. Slik lyder Hagues beskrivelse av det som skjedde den skjebnesvangre torsdagen, ifølge CNN. Han skjønte da at de ble nødt til å nødlande, og de returnerte til jorden i en såkalt «ballistisk nedstigning». Ifølge romfartsorganisasjonen NASA skal det dreie seg om en funksjonsfeil i rakettens oppskytingsmekanisme. Først kom følelsen av vektløshet. Deretter tok gravitasjonen overhånd, og trakk fartøyet ned mot jorden. Hague beskriver følelsen som at gravitasjonen presset ned på brystet hans. Da sparket erfaringene fra treningen inn. Astronauten forklarer at han hadde lært å holde brystet «åpent», slik at han kunne trekke inn luft, og å holde musklene spente og puste med magen. – Jeg innser at det må være slik verdensrommet føles ut, men tenkte «ikke i dag», sier han. Romfarerne kommuniserte med det russiske kontrollsenteret, og det bleigangsatt standard landingsprosedyre. I siste øyeblikk før landing antennes rakettene for å bremse, og minimerer sammenstøtet med bakken. Hele seansen varte i omtrent 15 minutter. – Det føltes som vi spratt to eller tre ganger rullet rundt og så stoppet. Det var en tøff tur. Da vi stoppet og jeg så ut av vinduet, ga jeg et stort sukk av lettelse, erindrer Hague. Redningsmannskapene klarte å snu kapselen og få ut romfarerne. De to romfarerne skal ha smilt stort til hverandre da de innså at nødlandingen var vellykket. – Vi så hverandre i øynene og visste at vi hadde overlevd, sier amerikaneren. Hague har vært i NASAs astronaut-team siden 2013, og dette var hans første oppdrag i verdensrommet. Fartøyet landet i byen Zjezkazgan i Kasakhstan, og mannskapet ble siden fraktet til romfartssenteret Baikonur, der de ble mottatt av sine familier. De to kom fra det med noen blåmerker, og begge har sagt at de vil være med på fremtidige romferder.
Bare to minutter etter oppskytingen begynte en rød lampe å blinke. Da måtte de to romfarerne holde hodet kaldt.